### Beslutningstema

Det skal besluttes, om foreslåede indsatser til opfølgning på bosætningsstrategien kan godkendes og finansieres af visionspuljen 2023.

### Historik

Kommunalbestyrelsen godkendte den 22. december 2021 Bosætningsstrategi 2021-2025.

I forbindelse med Budgetaftale 2024 aftaltes "Bosætning" som et fokusområde.

### Sagsfremstilling

Visionen for Bosætningsstrategi 2021-2025 er: "I Tønder Kommune er indsatsen for øget bosætning og fastholdelse en fælles opgave mellem lokalområderne, erhvervslivet, foreningslivet og kommunen."

Målgrupperne er:

* Unge mellem 16-29 år
* Børnefamilier med børn mellem 0-6 år
* Singler
* Det "modne" par mellem 50-70 år

Indsatsområderne i bosætningsstrategien er:

* Arbejdslivet
* Attraktive boligtilbud
* Børne- og ungdomslivet
* Grænseregionen

Forvaltningen opstiller nedenfor et forslag til en prioriteret opfølgning på indsatserne i bosætningsstrategien. En række af indsatserne i bosætningsstrategien er gennemført/gennemføres løbende. Herunder er der senest udarbejdet formidlings- og informationsmateriale på flere sprog på kommunens hjemmeside, relancering af job til 2 ordningen, tilflyttervideoer mv. Omdrejningspunktet for bosætningsindsatsen i Tønder Kommune er et stort fokus på den individuelle, vejledende og håndholdte indsats. Indsatsen har i høj grad båret frugt. Dette ses ved, at der er meget positiv feedback fra borgerne, at indsatsen i Tønder ofte omtales positivt af eksterne aktører, og at der sker en vis tilflytning ikke mindst af tyske borgere. Denne indsats videreføres og foreslås suppleret. Erfaringen fra den nuværende indsats er, at der ofte er størst effekt, når indsatserne skabes i relationer og dialog. Prioriteringen nedenfor peger derfor også på netop denne type af indsatser.

1. Velkomstbrunch til tilflyttere

Christina Skov for tilflyttere har allerede været en stor succes og samler en meget stor del af de nytilflyttede til Tønder Kommune. Den giver mulighed for i uformelle rammer at i gå i dialog og give tilflyttere vejledning om de emner, der optager dem. Tilflytterne kan desuden tage hul på at få et godt netværk i kommunen. Til velkomstbrunchen kan nytilflyttede møde repræsentanter fra lokalområder, foreninger og forskellige afdelinger i Tønder Kommune. Som et nyt tiltag i 2024 involveres nyligt tilkomne tilflyttere, der deltog i forrige velkomstbrunch. De inviteres til at dele deres personlige erfaringer fra deres første tid i Tønder Kommune.

2. Afholdelse af fælles sønderjyske job- og bosætningsmesser

De sønderjyske kommuner har aftalt at samarbejde om afholdelse af fælles job- og bosætningsmesser i forlængelse af Sønderborg Kommunes succes med afholdelse af informationsdage, der har tiltrukket mange interesserede. Messerne har hidtil primært tiltrukket tyske tilflyttere, men der ønskes fokus på en bredere målgruppe. Værtskabet for messerne skal gå på skift mellem kommunerne. Kommunerne deltager derudover i de øvrige messer, hvor nabokommuner er værter. Der forventes fire messer over de næste par år. Det er aftalt, at Sønderborg Kommune står for den første messe, og at den evalueres umiddelbart efter afholdelse.

3. Deltagelse i karriere- og jobmesser

I de sidste år har Tønder Kommune deltaget i forskellige karriere- og jobmesser. Det er de steder, hvor unge ofte tager vigtige beslutninger, der har betydning for deres fremtidige boligvalg. Der planlægges deltagelse i messer i henholdsvis [adresse] og København i samarbejde med Tønder Erhvervsråd.

4. Strategisk samarbejde i forbindelse med [adresse]

Der er indgået et strategisk samarbejde med [adresse]. Dette samarbejde videreføres og i forbindelse med Festivalens 50 års jubilæum i 2024 foreslås, at der i forbindelse med hammerslagsturen udarbejdes en jubilæumsquiz. Det kan være en kombination af livestream af quiz fra busturen, der efterfølgende kan vises på Facebook og Flyt til Tønder Kommune.

5. Markedsføring

Der satses på at skrue op for markedsføringen, så der tages momentum af, at der sker en tilflytning til kommunen, og at interessen for at flytte ud bliver mere italesat:

* Der udarbejdes en fokuseret markedsføring "Flyt til Tønder" målrettet mod børnefamilier ad forskellige markedsføringskanaler.
* Desuden produceres postkort målrettet mulige tilflyttere med QR-kode, der henviser til "Flyt til Tønder Kommune" på hjemmesiden. Postkortene kan anvendes til messer, i akutte situationer mv.
* Der gennemføres en minikampagne på Facebook, hvor materiale fra den målrettede markedsføring tilrettes.

Der lægges op til, at indsatsen evalueres i slutningen af 2024 med henblik på valg af fremtidige indsatser samt at der til Budget 2025 lægges op til finansiering for en fremadrettet strategisk indsats for bosætning.

### Økonomi

Årligt budget 2024

|  |  |
| --- | --- |
| 1. Velkomstbrunch til tilflyttere | 40.000 |
| 2. Afholdelse af fælles sønderjyske job- og bosætningsmesser | 75.000 |
| 3. Deltagelse i karriere- og jobmesser | 25.000 |
| 4. Strategisk samarbejde med [adresse] | 25.000 |
| 5. Markedsføring | 300.000 |
| I alt | 465.000 |

### Direktionen indstiller,

|  |  |
| --- | --- |
| at | de foreslåede indsatser godkendes, |
| at | indsatserne finansieres af visions- og strategipuljen 2023, |
| at | 465.000 kr. frigives, og |
| at | indstillingen videresendes til Økonomiudvalget. |

### Beslutning

Indstillingen anbefales.